b'\n_START_ARTICLE_\nHenri Myntti\n_START_SECTION_\nUra\n_START_PARAGRAPH_\nMyntti aloitti uransa Kokkolan Pallo-Veikoissa ja siirtyi kaudelle 2001 pelaamaan FF Jaroon. Vuoden p\xc3\xa4\xc3\xa4tteeksi h\xc3\xa4n l\xc3\xa4hti ensimm\xc3\xa4isen kerran ulkomaille Norjan p\xc3\xa4\xc3\xa4sarjaan Troms\xc3\xb8 IL:\xc3\xa4\xc3\xa4n. _NEWLINE_H\xc3\xa4n palasi kuitenkin muutaman kauden j\xc3\xa4lkeen Suomeen ja Veikkausliigassa pelanneen FC H\xc3\xa4meenlinnan joukkueeseen. H\xc3\xa4n jatkoi FF Jaron kautta takaisin kotikaupunkiinsa Kokkolaan. KPV:ss\xc3\xa4 pelatessaan Myntti oli puolustuksessa t\xc3\xa4rke\xc3\xa4 pelaaja etenkin pituutensa ja p\xc3\xa4\xc3\xa4pelitaitonsa ansiosta. Kaudella 2006 h\xc3\xa4n oli yksi sarjan parhaista pelaajista. _NEWLINE_Myntti siirtyi marraskuussa kaksivuotisella sopimuksella Suomen mestari Tampere Unitedin riveihin. Kaudella 2007 Myntti oli voittamassa TamUn joukkueessa Suomen Cupin. Kaudella 2008 h\xc3\xa4n voitti Veikkausliigan maalikuninkuuden 13 maalilla yhdess\xc3\xa4 FC Hongan Aleksandr Kokon kanssa. Huomioitavaa on, ett\xc3\xa4 Myntti siirrettiin keskuspuolustuksesta k\xc3\xa4rkipelaajaksi vasta kauden puoliv\xc3\xa4liss\xc3\xa4. _NEWLINE_Tammikuussa 2009 Myntti oli l\xc3\xa4hell\xc3\xa4 siirtoa Romanian p\xc3\xa4\xc3\xa4sarjan FC Vasluihin. H\xc3\xa4n kuitenkin itse kumosi huhut ja kertoi etsiv\xc3\xa4ns\xc3\xa4 seuraa L\xc3\xa4nsi-Euroopasta. Tammikuun loppupuolella Myntti k\xc3\xa4vi Saksan 2. Bundesligassa pelaavan FC Hansa Rostockin testileirill\xc3\xa4, mik\xc3\xa4 johti puolitoistavuotiseen sopimukseen. Marraskuussa 2009 Hansa Rostock ilmoitti verkkosivuillaan, ett\xc3\xa4 pelaajasopimus Myntin kanssa on purettu. Sopimusta j\xc3\xa4ljell\xc3\xa4 viel\xc3\xa4 kes\xc3\xa4kuun 2010 loppuun._NEWLINE_H\xc3\xa4n siirtyi kaudeksi 2010 takaisin TamU:n riveihin. Hein\xc3\xa4kuussa 2011 KPV ilmoitti verkkosivuillaan, ett\xc3\xa4 Myntti siirtyy edustusjoukkueen valmentajaksi loppukauden ajaksi. KPV oli juuttunut sarjataulukossa toiseksi viimeiselle sijalle. Joukkue putosi kauden 2011 p\xc3\xa4\xc3\xa4tteeksi Kakkoseen, mutta Myntti teki jatkosopimuksen seuran kanssa._NEWLINE_Myntti on pelannut 99 Veikkausliiga-ottelua ja tehnyt niiss\xc3\xa4 23 maalia. H\xc3\xa4n on edustanut sek\xc3\xa4 nuorten maajoukkuetta ett\xc3\xa4 poikamaajoukkueita kaksitoista kertaa. Nuorisomaaottelut huomioiden Myntti on kolmannen polven maajoukkuepelaaja. H\xc3\xa4nen isois\xc3\xa4ns\xc3\xa4 Stig-G\xc3\xb6ran Myntti pelasi 60 A-maaottelua ja is\xc3\xa4ns\xc3\xa4 Kenth Myntti kolme nuorten ja kolme poikien maaottelua.'